Emma Stebbins

**Emma Stebbins** (født 1. september 1815, død 25. oktober 1882) var en amerikansk billedhugger og den første kvinnen som fikk et offentlig utsmyknigsoppdrag i New York City. Hun er mest kjent for verket *Angel of the Waters* (1873), som er plassert øverst på fontenen «Bethesda Fountain» i Central Park i New York.

## Bakgrunn
Stebbins hadde åtte søsken; foreldrene var den rike bankmannen John L. Stebbins og hans kone Mary født Largin. Familien støttet henne da hun viste interesse for å bli kunstner.

## Roma
I 1856 oppfordret Stebbins' bror, Henry G. Stebbins, henne til å reise til Roma for å studere skulpturfaget. I mai samme år reiste Stebbins, hennes yngre søster Caroline og moren til Roma, der de fant en passende innkvartering for Emma og Caroline. I 1858 giftet Caroline seg med den amerikanske maleren John Rollin Tilton; Emma på sin side fikk innpass i en krets av andre utenlandske kunstnere, takket være den amerikanske billedhuggeren Harriet Hosmer.

Hosmer introduserte Stebbins for flere andre kunstnere som med tiden ble hennes lærere, deriblant John Gibson og Paul Akers.

En av de førende kvinnene blant de utenlandske kunstnerne i Roma var den amerikanske skuespilleren Charlotte Cushman. Da Cushman ble kjent med Stebbins fattet hun straks interesse for Stebbins' kunst, og Stebbins på sin side ble svært begeistret for Cushman. De ble raskt et par, og før det var gått et år hadde de utvekslet troskapsløfter og betraktet seg som et ektepar.

Som hun hadde gjort for andre tidligere, brukte Cushman sin innflytelse til å hjelpe Stebbins med å få oppdrag. At Stebbins og Cushman var et par førte til et anstrengt forhold mellom Cushman og Hosmer; sistnevnte hadde tidligere selv vært sentrum for Cushmans hengivenhet og innflytelse.

I september 1857 vendte Stebbins og Cushman tilbake til USA for å gjenvinne kontrollen over Cushmans formue, etter at hennes forretningsfører hadde gjort seg skyldig i underslag. Cushman dro ut på teaterturné, og i mellomtiden bodde Stebbins hos sin familie i New York. Den 6. juli stod Cushman på scenen for siste gang, og deretter tok paret en båt til England. Før de vendte tilbake til Roma i november 1858, gjorde paret en større europareise.

Stebbins og Cushman bodde sammen i 12 år før de vendte tilbake til USA etter at Cushman hadde blitt diagnostisert med brystkreft. Stebbins sluttet å arbeide for å pleie Cushman, som døde i 1876.
Etter at Cushman var død brukte Stebbins det meste av livet på å skrive Cushmans biografi, som fikk tittelen *Charlotte Cushman: Her Letters and Memories of Her Life*. Emma Stebbins døde den 25. oktober 1882 av en lungesykdom. Hun ble begravet på kirkegården Green-Wood Cemetery i Brooklyn.

## Verker
Stebbins arbeidet i et nyklassisistisk formspråk, og laget omtrent to dusin mindre marmorstatuer og to offentlige verk i bronse. I motsetning til de fleste av sine samtidige kunstnerkolleger likte hun å arbeide i mindre skala, og å gjøre alt arbeidet selv i stedet for å la assistenter stå for selve stenhuggingen.

I 1842 ble noen av Stebbins' verker vist på National Academy of Design i New York. Hun ble også foreslått som assosiert medlem av gruppen, som var åpen for amatører. Hun ble valgt inn, men valgresultatet ble annullert; årsaken skal ha vært at valget ikke ble gjennomført etter protokollen, men detaljer om hva som var feil er ikke kjent. Hun ble ikke foreslått som medlem ved senere valg.

I løpet av sin tid i Roma ferdigstilte Stebbins en rekke skulpturer, deriblant verkene *The Lotus Eater* (1857-1860), som ble bestilt av den britiske skulptøren John Gibson, og *Industry* (1859) og *Commerce* (1859), som begge ble bestilt af Charles Heckscher. *Industry* og *Commerce* ble begge stilt ut på Goupil & Cie-galleriet i New York i 1860.

I 1860 ferdigstilte Stebbins også en byste som Charlotte Cushman hadde stått modell til. Senere i livet fikk hun mange bestillinger på kopier av denne bysten.

På 1860-tallet ferdigstilte Stebbins verkene *The Treaty of Henry Hudson with the Indians* (1860), *Sandalphon* (1861), *Satan* (1862), og *Christopher Columbus (1867)*. *Christopher Columbus* var den eneste marmorskulpturen som Stebbins lagde i full størrelse.

### ''Horace Mann'' (1865)
Mot slutten av 1861 hadde Stebbins fått en bestilling på et portrett i bronse av politikeren Horace Mann, som var kjent som en forkjemper for opphevelsen av slaveriet og for undervisningsreformer; han har blitt kalt «det amerikanske skolevesenets far» (engelsk: «*The Father of American Education*»). Statuen skulle få plass foran State House i Boston. Cushman, som selv var fra Boston, hadde en særlig interesse i prosjektet, og det antas at hun brukte sine forbindelser til å skaffe Stebbins dette oppdraget.

### ''Angel of the Waters'' (1873)
Stebbins er mest kjent for *Angel of the Waters*, en statue som rager på toppen av Bethesda Fountain. I samtiden ble det skumlet om at hun bare hadde fått oppdraget fordi broren hennes var leder for Central Parks komité for statuer, fontener og arkitektur. Mange tror at han la press på komiteen for å skaffe sin søster dette oppdraget.

Verket er inspirert av den bibelske historien der en engel gir vannet i Bethesda helbredende krefter; det spiller også hen på Croton Aqueduct, som ble innviet i 1842 som byens nye drikkevannstilførsel.

## Ettermæle
Det meste av kunnskapen om Stebbins' liv og virke stammer fra hennes søster, Mary Stebbins Garland. Etter Emma Stebbins' død satte søsteren sammen en utklippsbok der hun dokumenterte Emma Stebbins' kunst; hun skrev også en biografi som ikke ble utgitt i hennes egen levetid, men som siden har blitt utgitt under tittelen *Notes on the Art Life of Emma Stebbins*. Utklippsboken inneholdt flere bilder av Stebbins' arbeid i kronologisk rekkefølge, samt bilder av Stebbins og hennes støttespillere, deriblant Cushman og Stebbins' bror Henry.

*Angel of the Waters* figurerer i mange New York-filmer, deriblant *[[Angels in America (miniserie)|Angels In America]]*, *[[Alene hjemme 2, Forlatt i New York|Home Alone 2]]*, ''Elf'' og *[[Enchanted]]*.

I juni 2019 skrev The *[[The New York Times|New York Times]]* en nekrolog over Stebbins som inngikk i avisens *Overlooked*-serie.

## Bildegalleri

Fil:Central Park NYC - Angel of Waters statue by Emma Stebbins - IMG 5722.JPG|alt=Angel of the Waters statue|*The Angel of the Waters (1873)* i Central Park.
Fil:Bethesda Fountain - Central Park (4823012083).jpg|alt=Angel of the Waters statue|*The Angel of the Waters.*
Fil:Art Institute of Chicago-1150.jpg|alt=Industry and Commerce Statues|*Industry* (1859) og *Commerce* (1859)
Fil:Horace Mann by Emma Stebbins - Boston, MA - DSC05471.JPG|alt=Horace Mann Statue|Monumentet over Horace Mann (1865) foran delstatsparlamentet Massachusetts State House.
Fil:Christopher Columbus by Emma Stebbins - Brooklyn, NY - DSC07521.JPG|alt=Christopher Columbus Statue|*Christopher Columbus* på sin sokkel (1867)
Fil:Christopher Columbus statue Columbus Park Brooklyn front view.jpg|alt=Christopher Coumbus Statue|*Christopher Columbus* (1867)


## Referanser


## Eksterne lenker